Անկախության օրվա տոնակատարություն՝ Թրամփի ոճով
ԱՄՆ-ի Անկախության օրվան նվիրված տոնակատարություններն այս անգամ մայրաքաղաք Վաշինգտոնում փոքր-ինչ այլ ոճով անցան՝ զինուժի ցուցադրմամբ եւ նախագահ Թրամփի՝ հայրենասիրության մասին ելույթներով:
Մարտական ինքնաթիռներ մայրաքաղաքի երկնքում, զրահամեքենաներ փողոցներում եւ Ամերիկային ուղղված նախագահի ելույթը. «Մենք տոնում ենք մեր պատմությունը՝ պաշտպանելով մեր դրոշը եւ հարգանքի տուրք մատուցելով հերոսներին ու ԱՄՆ-ի զինվորներին»: Հուլիսի 4-ի տոնակատարությունները Վաշինգտոնում սովորաբար քաղաքականությունից դուրս են եղել, սակայն, այս տարի դրանք աչքի ընկան բողոքների ցույցերով եւ Դոնալդ Թրամփին ծաղրող օդապարիկներով: «Նախագահն ինքն է քաղաքականացրել այս միջոցառումը, բերելով օդանավեր ու տանկեր՝ ճիշտ ինչպես երեխա, ում խաղալիքների համար վճարում են հարկատուները», - ասում է Ամանդա Ուայթհեդը: Թրամփի կողմնակիցները համաձայն չեն: «Կարծում եմ նա ամեն ինչ ճիշտ է տոնում եւ աջակցում է իր մարդկանց՝ «Անտեսված Ամերիկային», - նշում է Ջիլ Դենիելսը: 2017-ին Ֆրանսիայում Բաստիլի գրավման օրվա տոնակատարությունների ականատեսը լինելուց ի վեր Դոնալդ Թրամփը ցանկանում էր ռազմական շքերթ անցկացնել: Նախորդ տարի, տեղիք տալով քննադատներին, նախագահը հրաժարվեց այդ գաղափարից, այս տարի որոշեց այնուամենայնիվ փոքր շքերթ անցկացնել՝ նոր քննադատության ալիք բարձրացնելով: «Մեր հզորության հիմքում մեր քաղաքացիներն ու մեր Սահմանադրությունն է: Մեր հզորությունը զինված ուժերի վրա չէ հիմնված», - համոզված է Օսթինում Թեքսասի համալսարանի դասախոս Շենոն Բոու Օբրայանը։ Սպիտակ տունն իր կողմից ընդգծում է՝ տոնակատարությունները նվիրված էին հայրենասիրությանն, այլ ոչ թե քաղաքականությանը: Թեեւ վերջնական գումարը դեռ հայտնի չէ, անցած տոնակատարությունները հարկատուներից պահանջել են միլիոնավոր դոլարներ: